Matrieks: Maak só as jy wil oorskryf of laat oormerk | Netwerk24
Matrieks: Maak só as jy wil oorskryf of laat oormerk
15 Januarie 2019 11:24
Die matrieks van 2018 wat aanvullende eksamens wil skryf of hul vraestelle wil laat oormerk, het net tot 22 Januarie tyd om daarvoor aansoek te doen.
Vanjaar val die aanvullende eksamens vir gr. 12 saam met die nasionale eksamens wat in Mei en Junie plaasvind, volgens 'n verklaring van die Wes-Kaapse onderwysdepartement.
Net diegene wat in November 2018 die nasionale matriekeksamens geskryf het, kan kwalifiseer om die aanvullende eksamens te skryf.
Kandidate wat gedruip het;
Kandidate wat deur is, maar hul punte wil probeer verbeter; en
Kandidate wat weens swak gesondheid of ander onvoorsiene omstandighede een of meer van hul vraestelle nie kon skryf nie.
Matrieks van 2018 wat hul vraestelle wil laat nagaan, het verskeie keuses. Dit sluit in:
Om die oorspronklike antwoordstel van 'n bepaalde vraestel vir 'n tweede keer te laat merk;
Om antwoordstelle te laat nagaan om te bepaal of alle antwoorde gemerk en al die punte korrek opgetel is; of
Nadat hul antwoordstelle se punte weer opgetel en hul antwoordstelle oorgemerk is, kan kandidate vra om self die antwoordstelle te sien.
Dit kos R105 per antwoordstel om dit te laat oormerk, R25 per vak om punte weer op te tel en R205 per vak om antwoordstelle na te gaan.
Die Wes-Kaapse onderwysdepartement sal leerlinge terugbetaal wat ná die proses wel deurgekom of beter punte gekry het.